Gwerra Fil-għoli, l-għasafar li soltu jimirħu bla heda, intilfu, jew biddlu surithom imrejxa, u tħażżmu b'ilbies tal-azzar. U fejn kienu jħallu warajhom lill-qalb biex tithenna, qegħdin issa jnisslu biża'… il-biki… il-hemm… Flok jgħannu b'tisfira li tgħaxxaq, leħinhom sar issa twerżiqa li tkekkex… li teqred… li ttemm… U flok jinżlu huma ferħana jitbewsu mal-fjuri ħajjin, qegħdin bħall-għefiered jiżirgħu mill-għoli l-imwiet: Fuq wiċċ ta' baħar fond, hemm twiebet, li b'saħħet raddiena, iħufu 'l hawn u 'l-hinn bit-tama li jsibu fejn jistgħu isarrfu l-qilla tar-rabja, bla ħniena, fuq ieħor — x'aktarx anqas b'saħħtu — u wara li jobżqu minn fommhom il-qerda bin-nar. iparpru bil-ġiri, jilagħbu il-moħba ma' l-għadu. Fuq qiegħa, li kienet sabiħa bil-ħila tal-bniedem, fadal biss ħerba mifruxa minn id bniedem ieħor li nissel mibegħda fi qlub mingħajr ħtija, fuq art, issa tħammar bi gliegel imħallta ta' demm il-qalbiena ma' dak tal-karfa, ta' l-għani ma' tal-fqir, u taż-żgħar, hemm għera li twaħħax, u nikta li taħsad kull xefaq ta' tama; il-ħsejjes li jtarrxu b'tifqigħ, il-kanuni iħabbru kull darba bħall-mota qerrieda li waslet bħala kieku għalik, u jekk forsi ħlistha, għal issa. bqajt b'qalbek imqattgħa għax għada, bħal-lum, iwassal tifrik. Dan kollu għaliex' Għalija, m'hix aktar minn ħsieb ta' bniedem miġnun IL-MALTI fix-xenqa ta' qalbu li joqtol… li jisraq… li jiċħad il-ħajja għażiża, u fl-aħħar, taħt idu imċappsa bid-demm ta' kull vittma. ikollu is-setgħa tal-ħakma. Għalhekk din il-qerda… Għalhekk din il-ħerba… Għalhekk dawn l-imwiet… 12.5.74,